Strokkvartettinn Siggi leikur 15. strengjakvartett Dmitri Shostakovich á opnunartónleikum Myrkra músíkdaga , en verkið var leikið fyrir nákvæmlega 40 árum á fyrstu tónleikum hátíðarinnar . Atli Heimir Sveinsson lék þar lykilhlutverk en hann laumaði nótunum til landsins eftir heimsókn sína til Rússlands . Fimmti strengjakvartett Atla Heimis verður frumfluttur á tónleikunum og nýr kvartett Hauks Tómassonar . Einnig verður leikinn kvartett Gunnars Andreasar Kristinssonar : Moonbow . Strokkvartettinn Siggi var stofnaður árið 2012 í undirbúningi UNM , Ung Nordisk Musik hátíðarinnar sem það ár var haldin í Reykjavík , og voru fyrstu tónleikarnir í Listasafni Reykjavíkur , Hafnarhúsi . Strokkvartettinn hefur síðan þá verið áberandi í tónleikahaldi og leikið Beethoven og Shostakovich auk fjölda nýrra verka sem samin hafa verið sérstaklega fyrir Sigga . Listamenn Sigga eru virkir sem einleikarar og kammerspilarar og leika í Sinfóníuhljómsveit Íslands og Kammersveit Reykjavíkur . Debut-diskur kvartettsins South of the Circle kom út árið 2019 hjá Sono Luminus útgáfunni bandarísku , og hefur hlotið frábærar viðtökur , meðal annars í Gramophone , San Francisco Chronicle og A Closer Listen . Strokkvartettinn hefur leikið 5 tíma langan kvartett Mortons Feldman í Mengi og vakti athygli á Listahátíð 2018 fyrir frumleg efnistök á ný íslensk strengjahljóðfæri . Strokkvartettinn hefur á þessu starfsári frumflutt fimm ný verk og hlakkar til Myrkra , enda hefur kvartettinn frumflutt tvo af kvartettum Atla Heimis og tvo kvartetta eftir Hauk á ferli sínum , og Dmitri Shostakovich er leikinn reglulega á tónleikum Sigga . Strokkvartettinn skipa : Una Sveinbjarnardóttir og Helga Þóra Björgvinsdóttir á fiðlur , Þórunn Ósk Marinósdóttir á víólu og Sigurður Bjarki Gunnarsson selló . Siggi hlaut verðlaunin Flytjandi ársins á Íslensku Tónlistarverðlaununum á síðasta ári .